**Sărutul primului dans**

*Daniel Vișan-Dimitriu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Mi-au amuțit privirile flămânde

și s-au pierdut pe loc în ochii tăi,

pe buzele, petale sângerânde,

ce au aprins în mine vâlvătăi.

În părul tău se ascunsese-o rază

și-ți mângâia zulufii jucăuși,

copii uitați de mama ce-i veghează

în lumi pe unde-aleargă, nesupuși.

Și mi-am umplut privirile cu tine

de mi s-au revărsat pe trupul tău,

și-au tot căzut, căci nu puteam susține

un gând atât de bun și-atât de rău.

Cu mâinile-ți frumoase, delicate,

am depășit momentul de suspans

când le-am luat și, cu seninătate,

le-am sărutat ca pentru primul dans.